Kap. 2421

Prop. 151 S

(2014–2015)
Proposisjon til Stortinget (forslag til stortingsvedtak)

Endringer i statsbudsjettet 2015 under Nærings- og fiskeridepartementet (Tilleggsbevilgninger til Innovasjon Norge)

Tilråding fra Nærings- og fiskeridepartementet 4. september 2015, godkjent i statsråd samme dag. (Regjeringen Solberg)

Dokumentet på regjeringen.no

1 Innledning og sammendrag

I denne proposisjonen legger Nærings- og fiskeridepartementet fram endringsforslag for statsbudsjettet 2015 i samsvar med pkt. 2 nedenfor.

Omstilling fra olje og gass til andre næringer vil prege deler av norsk næringsliv i tiårene som kommer. Petroleumssektoren vil fortsette å være en viktig næring i mange år framover, men norsk økonomi trenger flere ben å stå på. I tillegg krever globale klima- og miljøutfordringene et grønt skifte, og Norge skal være et lavutslippssamfunn i 2050. For å møte disse omstillingene, og gripe mulighetene endringene gir, trenger norsk næringsliv fornyelse og flere nye, innovative bedrifter.

Verdensøkonomien er i kontinuerlig endring. Fornyelse og innovasjon er dermed en forutsetning for framtidig konkurransekraft, bærekraftig vekst og velstand i Norge. Vårt eksisterende næringsliv må kontinuerlig utvikle seg for å skape verdier. I tillegg er nye bedrifter en avgjørende kilde til fornyelse: Mange av virksomhetene som skal gå foran i omstillingene og tilby framtidens arbeidsplasser, er ennå ikke etablert. Ofte er det gjennom nyetablerte og raskt voksende bedrifter at nye ideer, produkter og bedre tjenester kommer inn i markedet. De nye virksomhetene som kommer til, vokser raskere og har høyere produktivitet enn virksomhetene de erstatter. Denne dynamikken fører til endring, vekst og økt produktivitet i økonomien. Undersøkelser viser at nye og innovative bedrifter står for en stadig større andel av samlet sysselsetting og verdiskaping, både i Norge og andre land.

Fallet i oljeprisen våren og sommeren 2015 har gjort behovet for omstilling særlig merkbart på Vest- og Sørlandet, hvor petroleumsrettede næringer dominerer næringslivet og gjør regionene sårbare for endringer i olje- og gassmarkedene. I takt med utviklingen i petroleumssektoren har Innovasjon Norge opplevd økt etterspørsel etter sine tjenester. På Vestlandet er samlet søknadsbeløp nær doblet sammenliknet med første halvår i fjor, mens det på Sørlandet har vært ca. 60 pst. økning i søknadsinngangen gjennom første halvår. Midlene i enkelte av Innovasjon Norges ordninger er nå tilnærmet brukt opp for inneværende år, slik at det kun er et fåtall nye prosjekter som vil finansieres ut året. Dermed står flere lovende prosjekter med vekstpotensial uten finansiering.

Situasjonen innenfor deler av norsk næringsliv kan gi nye muligheter for andre virksomheter. Regjeringen ønsker å legge til rette for at dette potensialet benyttes, ved å støtte innovasjon og omstilling.

På bakgrunn av det økte omstillingsbehovet på Sørlandet og Vestlandet foreslår derfor regjeringen å bevilge 100 mill. kroner ekstra for inneværende år for å bidra til omstilling i norsk økonomi. Midlene skal gå til ordninger i Innovasjon Norge og er tiltenkt prosjekter i de to landsdelene, der omstillingsutfordringene er størst. Ordningene som nå foreslås styrket, er sterkt etterspurt og forventes å gi rask effekt på sysselsetting og omstilling.

2 Endringsforslag

Kap. 2421 Innovasjon Norge

Post 50 Innovasjon – prosjekter, fond

Det foreslås å styrke Innovasjon Norges etablerertilskuddsordning. Midlene skal finansiere prosjekter på Sør- og Vestlandet.

Innovasjon Norges etablerertilskuddsordning støtter gründere som har nye ideer med stort vekstpotensial. Tilskuddet kan brukes til å utvikle egen kompetanse, kjøpe kompetansetjenester av andre, tilpasse produktet eller tjenesten til markedet eller som sikkerhet for å innhente mer kapital.

Det foreslås at bevilgningen styrkes med 60 mill. kroner, fra 345,1 til 405,1 mill. kroner.

Post 72 Forsknings- og utviklingskontrakter, kan overføres

Det foreslås å styrke Innovasjon Norges ordning med forsknings- og utviklingskontrakter (FoU-kontrakter). Midlene skal finansiere prosjekter på Sør- og Vestlandet.

Forsknings- og utviklingskontrakter er en tilskuddsordning som innebærer et forpliktende og målrettet FoU-samarbeid mellom to eller flere parter innen næringslivet (IFU) og mellom næringslivet og det offentlige (OFU). Målet med prosjektene er å utvikle et nytt produkt, tjeneste eller produksjonsprosess basert på definerte behov i markedet. Ordningen skal stimulere til FoU-samarbeid om utvikling av nye produkter, produksjonsprosesser og tjenester som fremmer verdiskaping og konkurranseevne i norsk næringsliv. Målgruppen for ordningen er normalt små og mellomstore leverandørbedrifter.

På bakgrunn av dette foreslås bevilgningen styrket med 40 mill. kroner, fra 291,1 til 331,1 mill. kroner.

Tilråding

Nærings- og fiskeridepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om Endringer i statsbudsjettet 2015 under Nærings- og fiskeridepartementet (Tilleggsbevilgninger til Innovasjon Norge).

Vi HARALD, Norges Konge,

stadfester:

Stortinget blir bedt om å gjøre vedtak om Endringer i statsbudsjettet 2015 under Nærings- og fiskeridepartementet (Tilleggsbevilgninger til Innovasjon Norge) i samsvar med et vedlagt forslag.

Forslag
til vedtak om Endringer i statsbudsjettet 2015 under Nærings- og fiskeridepartementet (Tilleggsbevilgninger til Innovasjon Norge)

I

I statsbudsjettet for 2015 gjøres følgende endringer:

Utgifter:

Kap.

Post

Formål

Kroner

2421

Innovasjon Norge

50

Innovasjon – prosjekter, fond, blir økt med

60 000 000

fra kr 345 100 000 til kr 405 100 000

72

Forsknings- og utviklingskontrakter blir økt med

40 000 000

fra kr 291 100 000 til kr 331 100 000